b'\n_START_ARTICLE_\nPizzicato\n_START_PARAGRAPH_\nEl pizzicato \xc3\xa9s una t\xc3\xa8cnica d\'execuci\xc3\xb3 amb els instruments musicals de corda fregada, consisteix a fer sonar, pin\xc3\xa7ant-les amb els dits, les cordes d\'uns instruments que habitualment es toquen fregant-les amb un arc. Tal \xc3\xa9s el cas del viol\xc3\xad, la viola, el violoncel i el contrabaix. \xc3\x89s en aquest darrer que aquesta t\xc3\xa8cnica es fa servir m\xc3\xa9s sovint, especialment en alguns estils de m\xc3\xbasica. Aix\xc3\xad, el "pizzicato" \xc3\xa9s freq\xc3\xbcent en el jazz, i tamb\xc3\xa9 ho \xc3\xa9s a les sardanes._NEWLINE_El mot prov\xc3\xa9 del verb itali\xc3\xa0 pizzicare que significa pin\xc3\xa7ar o pessigar. Habitualment el pizzicato es fa amb el dit polze o b\xc3\xa9 amb l\'\xc3\xadndex, tot i que hi ha altres t\xc3\xa8cniques, tant en funci\xc3\xb3 del nombre de cordes que cal fer sonar alhora com del tipus de so que es vol extreure. En aquest sentit val dir que alguns compositors han ideat tipus espec\xc3\xadfics de pizzicato per obtenir determinats timbres, com seria el cas de B\xc3\xa9la Bart\xc3\xb3k que ide\xc3\xa0 l\'anomenat "Pizzicato Bart\xc3\xb3k", un efecte t\xc3\xadmbric guitarr\xc3\xadstic que consisteix a estirar una corda perpendicularment al pla del diapas\xc3\xb3 de la guitarra, agafant-la amb dos dits de la m\xc3\xa0 dreta, normalment el polze i l\'\xc3\xadndex, deixant-la xocar contra els trasts. Aquest efecte pot realitzar notes afinades._NEWLINE_Una altra t\xc3\xa8cnica espec\xc3\xadfica de pizzicato \xc3\xa9s el que es fa amb la m\xc3\xa0 esquerra, tal com es d\xc3\xb3na en el capritx n\xc3\xbamero 24, Op. 1, de Paganini._NEWLINE_Si el passatge en pizzicato \xc3\xa9s breu, l\'int\xc3\xa8rpret continua subjectant l\'arc amb la m\xc3\xa0 dreta. Si \xc3\xa9s considerablement llarg, deixa l\'arc, sempre que entre els final del pizzicato i el retorn a l\'arc sigui prou espaiat com per permetre-li de tornar-ho a agafar. El pizzicato s\'indica sobre la partitura amb pizz._NEWLINE_Tot i que no \xc3\xa9s l\'habitual, al llarg de la hist\xc3\xb2ria de la m\xc3\xbasica hi ha algunes composicions totalment escrites en pizzicato. Un exemple seria el 2n moviment de la Simple symphony de Benjamin Britten o la Pizzicato Polka de Johann Strauss.'